《戊辰元旦立春恭遇新皇御极改元喜赋效祝》
明代·邓云霄

龙飞御极正逢辰，北斗回杓泰运新。青帝青阳开左个，元年元旦应初春。

冰山净扫豺狼影，凤诏重征草莽臣。旭日红云三殿晓，坐看万国尽来宾。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。